Edirne
Store norske leksikon,Geografi,Verdens geografi,Asia,Tyrkias geografi
Edirne er en by i den vestlige delen av Tyrkia, ved sammenløpet av elvene Maritsa og Tundsja, nær grensen mot Hellas og Bulgaria. Byen har 165 979 innbyggere (2014).
Næringsliv Edirne er et handelssenter, særlig for tekstiler, lærvarer og rosenolje. Kultur og utdanning Edirnes bykjerne er i gammeltyrkisk stil, med trange smug, trehus, basarer og moskeer. Selimiye-moskeen, som ble bygd i perioden fra 1569 til 1579, er tegnet av den berømte arkitekten Mimar Sinan, og er regnet for den fineste av alle hans moskeer. Moskeen har en 71 meter høy minaret og 999 vinduer. I Erdirne er et etnografisk museum og et museum for tyrkisk og islamsk kunst. Trakaya-universitetet i byen ble etablert i 1982. Historikk Edirne ble anlagt av keiser Hadrian som Hadrianopolis på ruinene av det trakiske Uskadama. Byen ble erobret i 1361 av tyrkerne, og var Det osmanske rikets hovedstad fram til 1453, da Konstantinopel ble rikets hovedstad. Edirne ble okkupert av Russland i 1829 og i 1878, og av Bulgaria under den første Balkankrigen i 1913. Byen var gresk i 1920–1923, men tilkjent Tyrkia i Lausanneavtalen av 1923. Ved freden i Edirne i 1929 anerkjente Tyrkia Hellas' uavhengighet. Les mer i Store norske leksikon Tyrkias geografi Tyrkias historie